CELEX: 62011TN0652
Language: el
Date: 2011-12-23 00:00:00
Title: Υπόθεση T-652/11: Προσφυγή-αγωγή της 23ης Δεκεμβρίου 2011 — Sabbagh κατά Συμβουλίου

25.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 58/12
            
         Προσφυγή-αγωγή της 23ης Δεκεμβρίου 2011 — Sabbagh κατά Συμβουλίου
   (Υπόθεση T-652/11)
   2012/C 58/22
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: Bassam Sabbagh (Δαμασκός, Συρία) (εκπρόσωποι:: M.-A. Bastin et J.-M. Salva, δικηγόροι)
   
      Καθού-εναγόμενο: Συμβούλιο της Ευρωπαϊκής Ένωσης
   
      Αιτήματα του προσφεύγοντος-ενάγοντος
   
   Ο προσφεύγων-ενάγων (στο εξής: προσφεύγων) ζητεί από το Γενικό Δικαστήριο:
   
               —
            
            
               να κρίνει την υπό κρίση προσφυγή-αγωγή (στο εξής: προσφυγή) καθ’ όλα παραδεκτή·
            
         
               —
            
            
               να την κρίνει βάσιμη στο σύνολό της·
            
         
               —
            
            
               να κρίνει ότι οι προσβαλλόμενες πράξεις μπορούν να ακυρωθούν μερικώς, δεδομένου ότι το προς ακύρωση μέρος τους μπορεί να αποσπασθεί από την όλη πράξη·
            
         
               —
            
            
               κατά συνέπεια,
               
                           —
                        
                        
                           να ακυρώσει εν μέρει την απόφαση 2011/782, της 1ης Δεκεμβρίου 2011, περί καταργήσεως της αποφάσεως 2011/273/ΚΕΠΠΑ σχετικά με περιοριστικά μέτρα κατά της Συρίας, καθώς και τον εκτελεστικό κανονισμό (ΕΕ) 1151, της 14ης Νοεμβρίου 2011, για την εφαρμογή του κανονισμού (ΕΕ) 442/2011 σχετικά με περιοριστικά μέτρα λόγω της κατάστασης στη Συρία, διαγράφοντας το όνομα του δικηγόρου Bassam Sabbagh από τον κατάλογο των προσώπων στα οποία επιβάλλονται κυρώσεις·
                        
                     
                           —
                        
                        
                           άλλως, να ακυρώσει την απόφαση 2011/782, της 1ης Δεκεμβρίου 2011, περί καταργήσεως της αποφάσεως 2011/273/ΚΕΠΠΑ σχετικά με περιοριστικά μέτρα κατά της Συρίας, καθώς και τον εκτελεστικό κανονισμό (ΕΕ) 1151, της 14ης Νοεμβρίου 2011, για την εφαρμογή του κανονισμού (ΕΕ) 442/2011 σχετικά με περιοριστικά μέτρα λόγω της κατάστασης στη Συρία, εξαλείφοντας το όνομα του δικηγόρου Bassam Sabbagh από τον κατάλογο των προσώπων στα οποία επιβάλλονται κυρώσεις·
                        
                     
         
               —
            
            
               άλλως, να κηρύξει τις εν λόγω αποφάσεις και τον εν λόγω κανονισμό ανεφάρμοστα ως προς τον δικηγόρο Bassam Sabbagh και να διατάξει την αφαίρεση του ονόματός του και των στοιχείων του από τον κατάλογο των προσώπων που υπόκεινται σε κυρώσεις εκ μέρους της Ευρωπαϊκής Ένωσης·
            
         
               —
            
            
               να υποχρεώσει το Συμβούλιο να καταβάλει το προσωρινό ποσό των 500 000 δολαρίων ως αποζημίωση για την υλική ζημία και ως χρηματική ικανοποίηση για την ηθική βλάβη την οποία υπέστη ο προσφεύγων λόγω της αναγραφής του ονόματος του δικηγόρου Bassam Sabbagh στον κατάλογο των προσώπων στα οποία επιβάλλονται κυρώσεις·
            
         
               —
            
            
               να καταδικάσει το Συμβούλιο στο σύνολο της δικαστικής δαπάνης και ιδίως στο σύνολο των εξόδων, αμοιβών και δαπανών που κατέβαλε ο προσφεύγων για την άμυνά του στην υπό κρίση υπόθεση.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, ο προσφεύγων προβάλλει έξι λόγους ακυρώσεως.
   
               1)
            
            
               Ο πρώτος λόγος αφορά πρόδηλη πλάνη εκτιμήσεως, δεδομένου ότι ο προσφεύγων αμφισβητεί το εις βάρος του σκεπτικό των προσβαλλομένων πράξεων.
            
         
               2)
            
            
               Ο δεύτερος λόγος αφορά προσβολή των δικαιωμάτων άμυνας και του δικαιώματος δίκαιης δίκης, δεδομένου ότι οι προσβαλλόμενες πράξεις δεν κοινοποιήθηκαν στον προσφεύγοντα και δεν του γνωστοποιήθηκε κανένα αποδεικτικό στοιχείο ούτε καμία σοβαρή ένδειξη δικαιολογούσα την αναγραφή του ονόματός του στον κατάλογο των προσώπων στα οποία επιβάλλονται κυρώσεις.
            
         
               3)
            
            
               Ο τρίτος λόγος αφορά παράβαση της υποχρεώσεως αιτιολογήσεως, καθόσον, στις προσβαλλόμενες πράξεις, το καθού απλώς χρησιμοποίησε μια καταφατική διατύπωση, χωρίς να παραθέσει αιτιολογία, προκειμένου να λάβει περιοριστικά μέτρα εις βάρος του προσφεύγοντος.
            
         
               4)
            
            
               Ο τέταρτος λόγος αφορά προσβολή του δικαιώματος αποτελεσματικής ένδικης προσφυγής, κατά το μέτρο που η παράβαση της υποχρεώσεως αιτιολογήσεως εμποδίζει το δικαστή της Ένωσης να ασκήσει τον έλεγχο της νομιμότητας των προσβαλλομένων πράξεων.
            
         
               5)
            
            
               Ο πέμπτος λόγος αφορά προσβολή του δικαιώματος της κυριότητας, δεδομένου ότι οι επιβληθείσες κυρώσεις συνιστούν δυσανάλογη προσβολή του δικαιώματος του προσφεύγοντος να διαθέτει ελεύθερα τα αγαθά του.
            
         
               6)
            
            
               Ο έκτος λόγος αφορά τη ζημία που απορρέει από την αναγραφή του ονόματος του προσφεύγοντος στον κατάλογο των προσώπων στα οποία επιβάλλονται κυρώσεις, δεδομένου ότι η δημοσίευση των προσβαλλομένων πράξεων στον Τύπο είχε αντίκτυπο στη θεμιτή εμπιστοσύνη των πελατών του προσφεύγοντος προς αυτόν.